L'any 1981 el Departament d'Indústria i Energia de la Generalitat de Catalunya, amb la publicació del Llibre Blanc de l'Energia a Catalunya, posteriorment revisat el 1985, definia i orientava la seva política energètica segons els següents eixos:
Assegurar la satisfacció de la demanda energètica, minimitzant els costos a llarg termini.
Afavorir el desenvolupament simultani de l'economia i de l'ocupació a Catalunya.
Encoratjar l'ús racional de l'energia i afavorir el desenvolupament de les energies renovables per disminuir la dependència exterior i els desequilibris territorials.
El repte del nou marc industrial que significa la integració de Catalunya a l'àmbit suprastatal de la Comunitat Econòmica Europea, la progressiva obertura de l'economia, l'accelerat canvi tecnològic, la necessitat d'un major grau de competitivitat de les nostres empreses i un creixent procés d'internacionalització, amb mercats profundament interconnectats, especialment pel que fa a l'establiment del Mercat Únic Europeu, té unes importants repercussions en l'àmbit energètic, no tan sols perquè significa, envers la millora de la competitivitat de les empreses catalanes, l'augment de l'eficiència energètica, la formació professional en aquesta àrea, el fet de disposar de recursos econòmics destinats al finançament de projectes i de recerca energètica, la participació catalana en programes comunitaris relatius a l'energia, entre d'altres, sinó també perquè aquesta interrelació afecta directament i d'una manera especial els mercats energètics pròpiament dits.
Així, doncs, es fa imprescindible intensificar el procés iniciat d'adequació de les estructures energètiques dels diferents sectors, reduint la incidència dels costos energètics (la qual cosa ha d'arribar a afectar positivament l'usuari), afavorint la racionalització del consum, augmentant l'eficiència energètica, disminuint la dependència del petroli i introduint tecnologies renovables i netes, en el camp de les quals cal augmentar l'esforç de recerca i aplicació.
En aquesta situació de canvi accelerat, tant al nivell dels mercats de l'energia com en el mercat de competència internacional en el qual es desenvolupa l'activitat de les empreses catalanes, l'Administració ha de tenir el seu paper dinamitzador mitjançant la difusió i l'ajut per a l'aplicació d'aquestes tecnologies, canalitzant els esforços realitzats en matèria de recerca, formació o desenvolupament.
Aquest repte ha estat ja recollit per l'Administració catalana que ha assumit aquest paper, desenvolupant un ampli ventall de programes per afavorir la consecució d'aquests objectius.
En aquest marc d'actuacions, s'ha fet palesa la necessitat de creació d'un instrument operatiu que dugui a terme les funcions desenvolupades fins al moment present en aquest àmbit per diferents organismes de la Generalitat de Catalunya i que aprofundeixi i consolidi la tasca endegada.
En aquest sentit, neix l'Institut Català d'Energia, que assumeix aquest conjunt de tasques amb l'avantatge important d'una estructura adequada per a desenvolupar-les.
-1 Les funcions generals de l'Institut són les següents:
a) Fomentar i desenvolupar programes d'assessorament i auditoria energètics per tal de determinar possibles actuacions d'estalvi i millora de l'eficiència energètica, elaborar programes de racionalització de l'ús de l'energia i promoure l'aprofitament dels recursos energètics renovables.
b) Fomentar la recerca i el desenvolupament de tecnologies energètiques, incloses les renovables, i de béns d'equip i de serveis industrials relacionats amb l'energia i participar i col·laborar amb altres organitzacions públiques i privades, i especialment amb centres universitaris, en programes de recerca aplicada de tecnologies energètiques i d'avaluació dels recursos energètics autòctons.
c) Fomentar la implantació de sistemes de producció d'energia renovable i de cogeneració a escala local i comarcal.
d) Elaborar estudis, realitzar i emetre informes i recomanacions d'aplicació de tecnologies energètiques en els diferents sectors econòmics o bé adreçats a l'establiment de línies d'actuació de l'Administració en l'àmbit energètic i coordinar els treballs que en aquest àmbit realitzin els Departaments de la Generalitat.
e) Organitzar programes de formació i reciclatge professional, en col·laboració amb centres de formació d'àmbit universitari i professional, i recolzar iniciatives en sectors específics amb dèficit formatiu atenent a les necessitats de tècnics especialistes en tecnologies energètiques, incloses les relacionades amb l'estalvi.
f) Orientar els usuaris en la modificació dels hàbits de consum energètic mitjançant campanyes i actuacions específiques.
g) Fomentar la participació de les empreses i les institucions catalanes en els programes energètics estatals i internacionals, principalment els endegats per la Comunitat Econòmica Europea, així com en general, informar i assessorar sobre les directrius i programes comunitaris adreçats a l'àmbit energètic.
g bis ) Gestionar el Registre de certificats d'eficiència energètica dels edificis.
h) Exercir qualsevol altra funció que, en l'àmbit energètic, vagi destinada al foment de la seva eficiència i possible abaratiment, la utilització racional de l'energia, l'estudi en el camp de la seguretat i la introducció de tecnologies innovadores, incloses les renovables i les netes, dins el marc de respecte al medi ambient.
-2 Per a l'exercici de les seves funcions, l'Institut Català d'Energia pot:
a) Establir convenis i contractes amb institucions públiques o privades interessades, en l'àmbit de les funcions de l'Institut.
b) Col·laborar amb altres administracions, especialment en l'àmbit local, per tal d'afavorir l'adopció de mesures d'estalvi i de racionalització en la producció i consum d'energia.
d) Promoure l'establiment de línies de finançament per a la realització de projectes energètics, en col·laboració amb l'Institut Català de Finances i també amb altres institucions públiques o privades.
e) Participar en operacions de capital-risc i en la creació de societats d'aquesta naturalesa, mitjançant la suscripció d'accions o de participacions representatives del capital social.
f) Realitzar qualsevol altra activitat que l'ajudi a assolir els seus objectius.
-1 El Consell d'Administració és l'òrgan de representació, de direcció i control de l'Institut.
-2 El Consell d'Administració és integrat per:
a) El president o presidenta, que és el conseller o consellera competent en matèria d'energia.
b) El vicepresident o vicepresidenta, que assisteix el president o presidenta, coordina i controla l'exercici de les funcions delegades pel Consell d'Administració i presideix les reunions del Consell en cas d'absència o d'impossibilitat d'assistir-hi del president o presidenta.
c) Sis vocals en representació de l'Administració de la Generalitat, pertanyents als departaments competents en les matèries d'energia, indústria i altres de relacionades amb la matèria energètica.
d) El Director de l'Institut, amb veu però sense vot.
-3 El vicepresident o vicepresidenta i els vocals del Consell d'Administració són nomenats i separats pel Govern, a proposta del conseller o consellera del departament competent en matèria d'energia.
-4 Pertoquen al Consell d'Administració les funcions següents:
a) Fixar les directrius de l'actuació de l'Institut.
b) Representar l'Institut Català d'Energia.
c) Aprovar l'avantprojecte del programa d'actuació, el programa d'inversió i de finançament, corresponents a l'exercici següent i trametre'ls al Conseller d'Economia i Finances, per mitjà del Departament de què depèn aquest Institut, segons allò que estableix l'article 29 de la Llei 4/1985, de 29 de març, de l'Estatut de l'Empresa Pública Catalana.
d) Elaborar el pressupost d'explotació i de capital de l'Institut, per elevar-lo al Departament d'Economia i Finances, amb informe previ del Departament a què és adscrit aquest Institut.
e) Aprovar el balanç anual de l'Institut, la memòria anual, i avaluar periòdicament els programes d'actuació i els seus resultats.
f) Aprovar les plantilles i el règim retributiu del personal.
g) Aprovar els convenis de cooperació amb les altres administracions públiques, les universitats i els contractes i convenis de col·laboració que es formalitzin per a la consecució de la finalitat fundacional.
h) Fixar els preus i les tarifes que l'Institut hagi de percebre per la prestació dels seus serveis.
i) Decidir la constitució de societats filials o la participació en societats.
j) Acomplir qualsevol altra funció que no sigui encomanada expressament als altres òrgans de l'Institut.
-5 El Consell d'Administració pot delegar en els seus membres el compliment de funcions específiques.
No podran ser objecte de delegació les funcions que corresponen al Consell d'Administració establertes en les lletres c), d), e), f), de l'apartat 4 d'aquest article 6, ni la facultat de delegació disposada en aquest article.
-6 El Consell d'Administració tindrà sessions ordinàries almenys una vegada el trimestre.
El Govern, a proposta del conseller o consellera del departament al qual és adscrit l'Institut Català d'Energia, ha de regular abans de l'1 de febrer de 2015 el Registre de certificats d'eficiència energètica dels edificis.